CELEX: 52019PC0275
Language: sk
Date: 2019-06-14
Title: Návrh VYKONÁVACIE ROZHODNUTIE RADY, ktorým sa Portugalsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli14. 6. 2019
            COM(2019) 275 final
            2019/0136(NLE)
            Návrh
            VYKONÁVACIE ROZHODNUTIE RADY,
            ktorým sa Portugalsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“
                  1
               ) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 2. júla 2018, Portugalsko požiadalo o povolenie zaviesť opatrenie, ktoré sa odchyľuje od článku 193 smernice o DPH a ktorým sa určuje osoba povinná zaplatiť DPH. V liste, ktorý Komisia zaevidovala 27. novembra 2018, Portugalsko poslalo podrobnejšie informácie o opatrení, ktoré chce zaviesť. Komisia listom z 18. decembra 2018 požiadala Portugalsko o dvojstranné stretnutie s cieľom objasniť predmetnú žiadosť. Toto stretnutie sa konalo 27. februára 2019. Portugalsko potvrdilo svoju žiadosť o výnimku a poslalo doplňujúce informácie v liste, ktorý Komisia zaevidovala 19. marca 2019.
            
            
               O žiadosti predloženej Portugalskom Komisia v súlade s článkom 395 ods. 2 smernice o DPH informovala ostatné členské štáty listami z 27. marca 2019. Listom z 28. marca 2019 Komisia oznámila Portugalsku, že má všetky údaje potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Všeobecne platí, že v článku 193 smernice o DPH sa stanovuje, že zdaniteľná osoba dodávajúca tovar alebo poskytujúca služby je povinná platiť DPH.
               
               
                  Podľa článku 395 smernice o DPH môžu členské štáty uplatňovať opatrenia odchyľujúce sa od ustanovení smernice o DPH s cieľom zjednodušiť výber DPH alebo zabrániť určitým druhom daňových únikov alebo vyhýbaniu sa daňovým povinnostiam, ak ich Rada oprávnila.
               
               
                  Portugalsko požiadalo o uplatňovanie mechanizmu prenesenia daňovej povinnosti na dodania korku, dreva, píniových šišiek a píniových orieškov v škrupine, ak osoba, ktorej sa tento tovar dodáva, je zdaniteľná osoba, ktorá má svoju registrovanú kanceláriu, stálu prevádzkareň alebo sídlo v Portugalsku a uskutočňuje transakcie, v prípade ktorých je oprávnená na úplný alebo čiastočný odpočet DPH na vstupe.
               
               
                  Podľa Portugalska je jeho odvetvie lesného hospodárstva jedným z odvetví hospodárskej činnosti, ktoré sa vyznačuje vysokou mierou podvodov a daňových únikov. Spôsobené je to tým, že tomuto odvetviu dominuje veľký počet malých výrobcov a viaceré ťažobné spoločnosti, ktoré predávajú suroviny spracovateľským podnikom bez toho, aby za tieto predaje vykazovali a platili DPH. Spracovateľské podniky sú však strednými alebo veľkými zdaniteľnými osobami a dajú sa ľahko určiť. Povaha trhu a dotknutých podnikov zapríčinila podvody v oblasti DPH, ktoré portugalské daňové orgány dokážu riešiť len s ťažkosťami napriek posilneným kontrolám a už prijatým opatreniam. Portugalsko by v snahe bojovať proti tomuto zneužívaniu chcelo zaviesť mechanizmus prenesenia daňovej povinnosti na dodania korku, dreva, píniových šišiek a píniových orieškov v škrupine, čím by sa povinnosť platiť DPH presunula na malý počet ľahko určiteľných spracovateľských podnikov. Tým by sa podľa Portugalska odstránil tento druh podvodu v oblasti DPH a predišlo by sa výsledným stratám v oblasti príjmov z DPH.
               
               
                  Výnimky sa vo všeobecnosti povoľujú na obmedzený čas, aby bolo možné posúdiť, či je osobitné opatrenie primerané a účinné, a aby sa členským štátom poskytol čas, aby do uplynutia platnosti odchyľujúceho sa opatrenia zaviedli iné tradičné opatrenia na boj s daným problémom, čím by sa stalo predĺženie výnimky nepotrebným. Výnimka, ktorá umožňuje využitie mechanizmu prenesenia daňovej povinnosti, sa povoľuje iba výnimočne pre konkrétne oblasti, v ktorých sa vyskytujú podvody, a predstavuje krajné riešenie.
               
               
                  Vzhľadom na situáciu v uvedenom odvetví, ktorá sa vyznačuje podvodmi, sa preto navrhuje zaviesť odchyľujúce sa opatrenie a Portugalsku ho umožniť uplatňovať do 31. decembra 2022. Portugalsko by do skončenia platnosti tejto výnimky malo zaviesť iné tradičné opatrenia na boj proti podvodom a na predchádzanie podvodom v oblasti DPH v odvetví korku, dreva, píniových šišiek a píniových orieškov v škrupine. V dôsledku toho by už odchýlka od článku 193 smernice 2006/112/ES v súvislosti s týmto tovarom nemala byť viac potrebná.
               
            
            
               •Súlad s existujúcimi ustanoveniami v tejto oblasti politiky
            
            
               
                  Podobné výnimky v súvislosti s článkom 193 smernice o DPH boli udelené iným členským štátom.
               
               
                  Navrhované opatrenie je preto v súlade s existujúcimi ustanoveniami smernice o DPH.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
         
         
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti predloženej Portugalskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom návrhu vykonávacieho rozhodnutia Rady je predchádzať určitým formám daňových únikov alebo vyhýbaniu sa daňovým povinnostiam v odvetví dodaní korku, dreva, píniových šišiek a píniových orieškov v škrupine. Mechanizmus prenesenia daňovej povinnosti by mal Portugalsku pomôcť v ďalšom boji proti podvodom v oblasti DPH. Odchyľujúce sa opatrenie preto bude mať potenciálne pozitívny vplyv.
               
            
            
               Vzhľadom na úzky rozsah pôsobnosti danej výnimky a na jej dočasné uplatňovanie bude vplyv v každom prípade obmedzený.
            
            
               4.VPLYV NA ROZPOČET
            
            
               
                  Návrh nemá žiadny vplyv na rozpočet EÚ.
               
            
            
               5.ĎALŠIE PRVKY
            
            
               Návrh je časovo obmedzený.
            
            
               2019/0136 (NLE)
            
         
         
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Portugalsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  2
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Portugalsko listom, ktorý Komisia zaevidovala 2. júla 2018, požiadalo o povolenie zaviesť osobitné opatrenie, ktoré sa odchyľuje od článku 193 smernice 2006/112/ES na dodania korku, dreva, píniových šišiek a píniových orieškov v škrupine, ak osoba, ktorej sa uvedený tovar dodáva, je zdaniteľná osoba, ktorá má svoju registrovanú kanceláriu, stálu prevádzkareň alebo sídlo v Portugalsku a uskutočňuje transakcie, v prípade ktorých je oprávnená na úplný alebo čiastočný odpočet dane z pridanej hodnoty (DPH) na vstupe. Listami, ktoré Komisia zaevidovala 27. novembra 2018 a 19. marca 2019, Portugalsko poskytlo Komisii ďalšie informácie.
            
            
               (2)Komisia listami z 27. marca 2019 v súlade s článkom 395 ods. 2 druhým pododsekom smernice 2006/112/ES informovala ostatné členské štáty o žiadosti predloženej Portugalskom. Listom z 28. marca 2019 Komisia oznámila Portugalsku, že má všetky údaje potrebné na posúdenie danej žiadosti.
            
            
               (3)Podľa Portugalska je odvetvie lesného hospodárstva v Portugalsku jedným z odvetví hospodárskej činnosti, ktoré sa vyznačuje vysokou mierou podvodov a daňových únikov. Spôsobené je to tým, že tomuto odvetviu dominuje veľký počet malých výrobcov a viaceré ťažobné spoločnosti, ktoré predávajú suroviny spracovateľským podnikom bez toho, aby za tieto predaje vykazovali a platili DPH. Povaha trhu a dotknutých podnikov zapríčinila podvody v oblasti DPH, ktoré portugalské daňové orgány dokážu riešiť len s ťažkosťami napriek posilneným kontrolám a už prijatým opatreniam. Portugalsko v snahe bojovať proti zneužívaniu by chcelo zaviesť mechanizmus prenesenia daňovej povinnosti na dodania korku, dreva, píniových šišiek a píniových orieškov v škrupine, čím by sa povinnosť platiť DPH presunula na malý počet ľahko určiteľných spracovateľských podnikov. Tým by sa podľa Portugalska odstránil tento druh podvodu v oblasti DPH a predišlo by sa výsledným stratám v oblasti príjmov z DPH.
            
            
               (4)Portugalsku by sa preto malo povoliť zavedenie odchyľujúceho sa opatrenia na obmedzené obdobie do 31. decembra 2022.
            
            
               (5)Vo všeobecnosti sa výnimky udeľujú na obmedzené obdobie tak, aby sa dalo posúdiť, či je odchyľujúce sa opatrenie primerané a účinné. Výnimky poskytujú členským štátom čas, aby do uplynutia platnosti odchyľujúceho sa opatrenia zaviedli iné tradičné opatrenia na boj s daným problémom, čím by sa stalo predĺženie platnosti výnimky nepotrebným. Výnimka, ktorá umožňuje využitie mechanizmu prenesenia daňovej povinnosti, sa povoľuje iba výnimočne pre konkrétne oblasti, v ktorých sa vyskytujú podvody, a predstavuje krajné riešenie. Do uplynutia platnosti tejto výnimky by preto Portugalsko malo zaviesť iné tradičné opatrenia na boj proti podvodom v oblasti DPH a predchádzanie týmto podvodom v odvetví korku, dreva, píniových šišiek a píniových orieškov v škrupine, v dôsledku čoho by už výnimka od článku 193 smernice 2006/112/ES v súvislosti s týmto tovarom nemala byť viac potrebná.
            
            
               (6)Odchyľujúce sa opatrenie nebude mať žiadny nepriaznivý vplyv na vlastné zdroje Únie plynúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 193 smernice 2006/112/ES sa Portugalsku povoľuje určiť zdaniteľnú osobu, ktorej sa dodáva korok, drevo, píniové šišky a píniové oriešky v škrupine, ako osobu, ktorá je povinná zaplatiť DPH, ak je zdaniteľnou osobou, ktorá má svoju registrovanú kanceláriu, stálu prevádzkareň alebo sídlo v Portugalsku a uskutočňuje transakcie, v prípade ktorých je oprávnená na úplný alebo čiastočný odpočet DPH na vstupe.
            
            
               Článok 2
            
            
               Toto rozhodnutie sa uplatňuje od 1. januára 2020 a platí do 31. decembra 2022.
            
            
               Článok 3
            
         
         
            
               Toto rozhodnutie je určené Portugalskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Ú. v. EÚ L 347, 11.12.2006, s. 1.